Predstojnik Nacionalnog katehetskog ureda Hrvatske biskupske konferencije dr. Ivica Pažin komentirao je za Hrvatski katolički radio upitnike koji se navodno posljednjih tjedana dijele posebno učenicima sedmih razreda osnovne škole o upisu katoličkog vjeronauka kao izbornog predmeta, prenosi Informativna katolička agencija.

- Posljedica nedostatno kvalitetnog razumijevanja položaja katoličkoga vjeronauka u osnovnim i srednjim školama je jedan od uzroka mogućih nesnalaženja ravnatelja osnovnih i srednjih škola koji vjeronauk najprije shvaćaju samo kao izborni predmet, a ne kao izborno obvezatni predmet kako je on usuglašen ugovorima između Svete Stolice i Republike Hrvatske i provedbenim ugovorom Vlade Republike Hrvatske i Hrvatske biskupske konferencije - rekao je.

Prema njegovom tumačenju Zakona o odgoju i obrazovanju vjeronauk upisan u prvim razredima osnovne i srednje škole postaje ‘obvezatni izborni predmet’, premda na stranicama Ministarstva znanosti i obrazovanja takva kategorija ne postoji, a u Nastavnom planu i programu za osnovnu školu objavljenom također na stranicama Ministarstva vjeronauk spada u izborne predmete.

- Dodatni upitnici nisu potrebni za ostale razrede. Ravnatelji djeluju na nezakonit način kada je riječ o promišljanju i o provedbi ovih ugovornih, ali i drugih zakonodavnih akata Republike Hrvatske, vezanih uz problematiku upisa katoličkoga vjeronauka - tvrdi Pažin te negoduje oko stavljanja vjeronauka u kontekst izbornog predmeta s primjerice njemačkim jezikom ili informatikom:

- Vjeronauk se ovdje može, sukladno ovakvim dopisima ili upitnicima koji se provode u našim osnovnim pa i srednjim školama, tumačiti kao da je njemu alternativa njemački jezik ili informatika, što se ni u kojem slučaju ne može opravdati, kako sadržajno tako ni u zakonodavnom smislu.

Kao drugi problem navodi pitanje nabavke udžbenika. Naime, ministrica dr. Blaženka Divjak je pozvala sve osnovne škole da pošalju popis udžbenika obvezatnih predmeta koje će Vlada RH financirati. Odlukom da se izvrši točan popis samo obvezatnih predmeta, odnosno spremnost da se udžbenici samo obvezatnih predmeta financiraju sa strane Vlade RH, pri čemu se katolički vjeronauk opet razumije samo kao izborni predmet, neprihvatljiva je za Nacionalni katehetski ured, piše IKA.

- Vjeronaučni udžbenici školski su udžbenici koji su u svemu izjednačeni sa školskim udžbenicima za obvezni predmet (čl. 4. t. 1.). Dakle, i ovime se pokazuje da se katolički vjeronauk ne shvaća kao obvezatni predmet nego samo kao izborni predmet, što bi drugim riječima značilo da Ministarstvo znanosti i obrazovanja ne bi bilo spremno otkupiti udžbenike u onoj proceduri kako to sad čini za prvi i peti razred osnovne škole za druge obvezatne predmete - naveo je dr. Pažin.

On tvrdi kako samo Ministarstvo negira vlastitu odluku od prije nekoliko mjeseci, artikuliranu u Zakonu o udžbenicima, a u četvrtak će se uputiti u Ministarstvo kako bi saznao o čemu se radi.